Daar is net een God - www.bybelkennis.co.za
by Coen Slabber · Published 03/01/2016 · Updated 14/11/2015
The perfect church service would be one we were almost unaware of; our attention would have been on God. —C.S. Lewis
Luister, Israel, die Here is ons God, Hy is die enigste Here. Daarom moet jy die Here jou God liefhê met hart en siel, met al jou krag (Deuteronomium 6:4 – 5).
God bevestig aan Moses dat Hy die enigste God is en dat Hy ons liefde verdien – al ons liefde en nie net ‘n deel daarvan nie. Toe kom Jesus en een van die skrifgeleerdes vra vir Hom wat die heel grootste gebod is. Jesus antwoord: Luister, Israel, die Here ons God is die enigste Here. Jy moet die Here jou God liefhê met jou hele hart en met jou hele siel en met jou hele verstand en met al jou krag (Markus 12:29 – 30). Hierdie is die fondament waarop ons godsdiens gebou is – die basis van al God se gebooie.
Beteken dit dat ek niemand anders mag liefhê nie? Wat van my eggenote, kinders, familie, vriende, ens? Na Jesus die grootste gebod gegee het, gaan Hy onmiddellik verder: Die tweede is: Jy moet jou naaste liefhê soos jouself (Markus 12:31). Paulus sê: Mans, julle moet julle vrouens liefhê soos Christus die kerk liefgehad het en sy lewe daarvoor afgelê het (Efesiërs 5:25). Hierdie soort liefde verminder nie my liefde vir God nie. Dit is God se wil dat ons ander moet liefhê.
Hoe bewys ek my liefde vir God? Die liefde vir God bestaan dan daarin dat ons sy gebooie gehoorsaam (1 Johannes 5:3). As God waarlik ons Here is, verdien Hy ons volle gehoorsaamheid. Ons kan nie sê dat ons Hom liefhet as ons vergeet wie Hy is en wat Hy gedoen het. As ons Hom waarlik liefhet, sal ons Hom hanteer soos ‘n ware God. As ons ander liefhet soos Hy ons beveel het, pas dit in by ware liefde en toewyding aan Hom.
Wat is dan verdeelde liefde? Daarna kyk ons volgende keer.